אורלנדו בלום

אורלנדו ג'ונתן בלאנצ'ארד קופלנד בלום (באנגלית: Orlando Jonathan Blanchard Copeland Bloom; נולד ב-13 בינואר 1977) הוא שחקן אנגלי. שיחק במספר סרטים שוברי קופות כגון בטרילוגיית "שר הטבעות" בתור לגולאס ובשני סרטי ההמשך מתוך טרילוגיית "ההוביט". בהמשך שיחק בדמותו של וויל טרנר (אנ') בסרטי "שודדי הקאריביים: קללת הפנינה השחורה" (2003), "שודדי הקאריביים: תיבה של איש מת" (2006) ו"שודדי הקאריביים: סוף העולם" (2007). בהמשך שיחק בסרט המלחמה "בלאק הוק דאון" (2001), גילם את פאריס בסרט האפוס ההיסטורי "טרויה" (2004), גילם את באליאן מאיבלין באפוס היסטורי נוסף "ממלכת גן עדן" (2005) וגילם את הדוכס ג'ורג' וילרס בסרט "שלושת המוסקטרים" (2011). בלום נולד בעיר קנטרברי, בקנט שבאנגליה, לאם אנגלייה-נוצרייה שנולדה בהודו, ושמה סוניה קונסטנס ג'וספין (לבית קופלנד). הבעל של אמו (אביו החורג), הארי סול בלום (אנ'), היה שותף בעברו במאבק נגד האפרטהייד בדרום אפריקה והיה אחד מעורכי הדין של נלסון מנדלה. על אף שאביו החורג היה יהודי, בלום גדל כנוצרי-אנגליקני. אביו החורג נפטר משבץ לב כשבלום היה בן ארבע. לאחר מכן, הוא ואחותו הגדולה סמנת'ה גדלו עם אמו ועם בן זוגה, קולין סטון, וכשהיה בן 13 חשפה בפניו אמו את העובדה כי אביו הביולוגי הוא בעצם אותו בן זוג. בילדותו למד בבית ספר יסודי מתודיסטי ע"ש סנט פיטר. לאחר מכן, למד בחטיבת הביניים האנגליקנית ע"ש סנט אדמונד. בלום התקשה בלימודיו עקב דיסלקסיה, ולכן אמו עודדה אותו ללמוד אמנות ודרמה. בלום השתתף במספר הפקות תיאטרון בבית ספרו. בגיל 14 ניגש לאודישן הראשון שלו לסרט. ב-1993, כשהיה בן 16, נסע ללונדון על מנת ללמוד שנתיים במכללה למשחק "פיין ארטס קולג'" שבאזור המפסטד. לאחר מכן הצטרף לתיאטרון הלאומי לנוער (אנ'), בילה שם שתי עונות והרוויח מלגה ללימודים באקדמיה הבריטית האמריקאית לדרמה (אנ') בלונדון. בלום החל את הקריירה שלו כשחקן מקצועי בגיל 17, כאשר לוהק לתפקידי טלוויזיה בפרקים של הסדרות "נפגעים" ו"רציחות במידסומר". לאחר מכן ערך את הופעת הבכורה שלו בסרט "חייו של וילד" (1997), לצד סטיבן פריי, לפני שהחל ללמוד לבית הספר למוזיקה ודרמה של גילדהול בלונדון, שם סיים את לימודיו בשנת 2000. הקריירה הקולנועית של בלום החלה בבריטניה כאשר בשנת 1997 גילם זוֹנֶה ממין זכר בסרט "חייו של וילד". בשנת 2001, לאחר שגילם מספר תפקידים בסדרות טלוויזיה כגון "רציחות במידסומר", ניגש בלום למבחן בד לתפקיד בטרילוגיית סרטי "שר הטבעות" של הבמאי פיטר ג'קסון המבוססת על ספריו של ג'.ר.ר. טולקין. בלום ניגש בתחילה למבחן עבור תפקידו של פאראמיר, אך ג'קסון החליט לבסוף כי בלום יתאים לגלם את תפקידו של לגולאס האלף. בעקבות כך בלום הפך לאחד מהגיבורים העיקריים בשלושה סרטי שר הטבעות אשר הצילומים אליהם נמשכו 18 חודשים בניו זילנד. באותה שנה הוא שיחק בסרטו של רידלי סקוט "בלק הוק דאון". בשנת 2003 שיחק בסרט ההרפתקאות "שודדי הקאריביים: קללת הפנינה השחורה" בתפקיד ויליאם טרנר, ובסרט "כנופיית נד קלי" לצידו של הית' לדגר. ב-2004 שיחק בשובר הקופות "טרויה", וכיכב בקומדיה "חברים לזירה". בשנת 2005 שיחק בסרט "ממלכת גן עדן" לצד אווה גרין ובקומדיה הרומנטית "אליזבט טאון". כמו כן חזר לשחק את תפקידו של ויליאם טרנר בסרטי ההמשך של שודדי הקאריביים - "שודדי הקאריביים: תיבה של איש מת" (2006) ו"שודדי הקאריביים: סוף העולם" (2007). בשנת 2009, שיחק בקומדיה הרומנטית "אוהב אותך, ניו יורק". בשנת 2011 שיחק בתפקיד האנטגוניסט הרוזן מבקינגהאם בסרט "שלושת המוסקטרים". בשנת 2013, שיחק בלום בסרטים "ההוביט: מפלתו של סמאוג" (בו חזר לגלם את דמותו של לגולאס), "זולו" ו"בלינג רינג". ב-2014, שיחק בסרט ההמשך "ההוביט: קרב חמשת הצבאות". באותה שנה, הודיע בלום כי הוא יככב באחד מסרטי היקום הקולנועי של מארוול. באפריל 2014 קיבל אורלנדו בלום כוכב בשדרת הכוכבים של הוליווד. בשנת 2017 השתתף בסרט "שודדי הקאריביים: נקמתו של סלזאר". באותה שנה שיחק במותחן הפעולה "המתקפה" של הבמאי מייקל אפטד וגם בסרט "מרדף חכם". בסרט זה שצולם בסין, נדרש לצבע את השיער לבלונד כחלק מהתפקיד. בשנת 2020 כיכב בסרט המלחמה "לכודים תחת אש" שביים הבמאי הישראלי-אמריקאי רוד לוריא על פי ספרו של ג'ייק טאפר על קרב במלחמת אפגניסטן. בשנת 2022 הוענק לבלום פרס (אנ') האיגוד הבינלאומי של מנהלי אתרי צילום (אנ') לפעילות הומניטרית. הפרס הוענק לו בהיותו שגריר של רצון טוב מטעם קרן יוניצ"ף. וזאת בזכות פעילותו להפניית תשומת הלב הציבורית למצוקתם של ילדי אוקראינה במלחמת רוסיה-אוקראינה. באוקטובר 2023, בלום, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. בין השנים 2002–2006, יצא בלום עם השחקנית האמריקאית קייט בוסוורת' לאחר שהכירו בפרסומת של חברת הביגוד "גאפ". בשנת 2007, החל לצאת עם הדוגמנית האוסטרלית מירנדה קר; הם נישאו ב-22 ביולי 2010. ב-6 בינואר 2011 נולד בנם. בשנת 2013 השניים נפרדו. ב-2014 היה במערכת יחסים עם השחקנית הצרפתייה-יהודייה נורה ארנזדר. מינואר 2016 נמצא בלום במערכת יחסים עם זמרת הפופ האמריקאית קייטי פרי. ב-15 בפברואר 2019 הודיע הזוג על אירוסיהם. ב-27 באוגוסט 2020, נולדה בתם. ב-2010, קיבל בלום תואר לשם כבוד בקתדרלת קנטרברי מאוניברסיטת קנט. בלום משייך עצמו לזרם בודהיסטי. מדיה וקבצים בנושא אורלנדו בלום בוויקישיתוף אורלנדו בלום, ברשת החברתית פייסבוק אורלנדו בלום, ברשת החברתית אינסטגרם אורלנדו בלום, במסד הנתונים הקולנועיים IMDb (באנגלית) אורלנדו בלום, באתר "אידיבי", מאגר הידע העברי לקולנוע ישראלי ועולמי אורלנדו בלום, באתר AllMovie (באנגלית) אורלנדו בלום, באתר Rotten Tomatoes (באנגלית) אורלנדו בלום, באתר Box Office Mojo (באנגלית) אורלנדו בלום, באתר Metacritic (באנגלית) אורלנדו בלום, במסד הנתונים הקולנועיים KinoPoisk (ברוסית) אורלנדו בלום, באתר MusicBrainz (באנגלית) Ellis, Lisa (June 10, 2022). Is Orlando Bloom Christian?. Celeb Answers, retrieved August 15, 2022 Dibdin, Emma ; Thomson Jennifer (December 8, 2022). #AskTheElves: The Hobbit stars answer your questions. Digital Spy, retrieved August 15, 2022 Orlando Bloom to Receive Humanitarian Award at LMGI Awards Later This Month. Below the Line, August 11, 2022, retrieved August 15, 2022 Pedersen, Erik (August 11, 2022). LMGI Awards: Location Managers Guild Reveals 2022 Nominations; Melissa Peterman To Host – Update. Deadline Hollywood, retrieved August 15, 2022 Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית) אוהבת להתפשט: העבר הפרוע של החברה החדשה של אורלנדו בלום, באתר ‏מאקו‏, 2 בפברואר 2014 ענבל חננאל, קאמבק: קייטי פרי ואורלנדו בלום חזרו, במדור "פנאי פלוס" באתר ynet‏, 28 בפברואר 2018